La mijlocul lunii trecute, o grupă de la trupele speciale de Poliție din Prahova au spart cu berbecele ușa unui apartament din București, în căutarea unei suspecte de înșelăciune.

Adresa era greșită, iar suspecta nu locuise niciodată acolo.

Înăuntru, logodnica profesorului de istorie și părinții acesteia, oameni de peste 70 de ani. Mascații i-au pus la podea şi le-au pus pistolul în cap.

Profesorul era la școală, a aflat ce se petrecea și a venit acasă, unde s-a lămurit repede că polițiștii aveau adresa greșită. I-a filmat, așa a devenit întreg incidentul public.

Spre deosebire de polițiștii care i-au spart cu berbecele ușa descuiată, locatarul a fost amendat cu 500 de lei și are acum un dosar penal pentru ultraj. I l-au făcut polițiștii pentru că, aparent, a țipat la mascați și i-a insultat.